## Beszámoló a kutatóút során végzett munkáról

## 2021. október 23–30.

**A kutatóút célja**: a karantén idején ellehetetlenül külföldi kutatás fonalának újrafelvétele; néhány, már rendelkezésünkre álló forráscsoport ellenőrzése, szükség esetén kiegészítése; Modenában az internetre feltöltött katalógus alapján érdekesnek ítélt anyagok kikérése, adott esetben digitalizálása; illetve további fondok áttekintése, szakirodalom beszerzése.

**A kutatóút részletes leírása**:

Október 24., Ferrara: városnézés, múzeumlátogatás (Castello degli Estensi, Palazzo dei Diamanti, Palazzo Schifanoia), melynek során kutatási témáink helyszínét volt alkalmunk bejárni. Különösen az Esték várkastélyában elhelyezett kiállítási anyag bővelkedett a magyar vonatkozású részletekben.

Október 25., Mantova, Spezzano: a mantovai levéltárban két doboz anyagának ellenőrzése volt csupán a feladatom (Archivio Gonzaga b. 445. és 452.), amelynek addig rendelkezésre álló képanyaga hiányosnak bizonyult. A helyszínen végzett munka során kiderült, hogy valóban mindkét doboz esetében szükség volt a helyszíni ellenőrzésre és a képsorozat kiegészítésére. Várhatóan a magyar vonatkozású anyag ebből ugyan jelentősen nem bővül (talán 1-2 további új rekord várható ebből), azonban a rekordok adatfelvételéhez szükséges részleteket sikerült összegyűjteni. Sajnos a levéltár rövid nyitva tartása (9:00–14:00) számomra nem tette lehetővé a további kutatást, csupán az elengedhetetlenül szükséges feladat elvégzését. Délután közösen meglátogattuk Spezzano település kastélyát, melynek egyik fali freskója Esztergomot ábrázolja. A látogatás során sikerült négy példányban is szert tennünk a kastély magyar vonatkozású freskóival kapcsolatos idén megjelent szakmunkára (Maria Teresa Sabin De Norcen: *La Galleria delle Battaglie nel Castello di Spezzano. Un ciclo di Giovanni Guerra tra gli Appennini emiliani*. Bologna, 2021.)

Október 26–29., Modena: A modenai levéltár a karantén idején jelentősen – bár a helyszíni tapasztalatok alapján közel sem teljes körűen – bővítette az interneten elérhető katalógusát. Az itthoni felmérés alapján, valamint a korábbi kutatómunka kiegészítése érdekében a következő levéltári egységek áttekintését tűztem ki célul:

* ASE, Cancelleria, Carteggio ambasciatori – Ungheria, busta 1. (G.M. Parenti úti naplójának összeolvasása)
* ASE, Cancelleria, Carteggio ambasciatori – Napoli, busta 1 – 8. (meghatározott csomók áttekintése)
* Archivio estense, Camera, Amministrazione dei principi nr. 698. e 755. (új felvételsorozat UV lámpával)
* ASE, Cancelleria, Carteggi con principi esteri, busta 1247, fascicolo 1. (Giovanni d’Aragona)
* ASE, Cancelleria, Carteggi con principi esteri, busta 1317/37, fascicolo 2 (Giovanni d’Aragona)
* ASE, Cancelleria, Carteggio ambasciatori – Germania, busta 1.
* ASE, Cancelleria, Carteggio ambasciatori – Mantova, busta 1.
* ASE, Cancelleria, Documenti di Stati e città – Estero, Documenti e carteggi di Stati e città / Italia / n. della serie 85., d. della specie unica (Napoli)
* ASE, Cancelleria, Documenti di Stati e città – Sacra congregazione dei Riti / n. della serie 102. n. della specie XIV. (VI. Varia 6. Tassa per le chiese di Varadino e Cinquechiese in Ungheria s.d.)
* ASE, Cancelleria, Documenti di Stati e città – n. serie 125., n. specie XXXVII. (Lettera di Innocenzo VIII al Re e Regina di Spagna, Re d’Ungheria, Doge di Venezia, Duca di Milano)
* ASE, Cancelleria, Documenti di Stati e città – n. serie 165. n. specie 1. (Istruzione data da Francesco I di Francia a Ponceto dalla Torre ambasciatore a Luigi II Yagellone re d’Ungheria in occasione della sua incoronazione)
* [ASE, Cancelleria, Carteggi con principi esteri, busta 1146 A, fascicolo 6., Borso da Correggio]
* Továbbá egy Alfonso Morselli hivatkozás ellenőrzése: “Cancelleria ducale, Principi Esteri non regnanti, busta 26.”

A kollégáim kéréseivel együtt előzetesen megküldtük a listát modenai partnereinknek, akik az anyag egy részét előkészítették és a munkához külön termet bocsátottak rendelkezésünkre. A helyszínen derült ki azonban, hogy a korábban szokásos szombati nyitva tartással sajnos nem számolhatunk, mert a pandémia miatt át kellett alakítaniuk a rendet. A szűkös időre való tekintettel azonban minket engedtek minden nap délután 5-ig dolgozni, jelentősen eltérve a kutatók számára kialakított nyitva tartástól.

A tervezettel összhangban sikeresen végeztem el:

* Giovanni Maria Parenti levelét összeolvastam a fényképanyagról készített átírásommal, több ponton kiegészítve, ill. javítva a korábbi olvasatot, illetve ugyancsak az Ambasciatori Ungheria b. 1. dobozból Cesare Valentini, Bartolomeo Bresciani és Frangepán Bernát néhány rossz állapotban lévő leveléről is készítettem UV fény alatti felvételeket a tervezett munkán felül.
* Amministrazione dei principi nr. 698. és 755.: ez két rossz állapotban lévő számadáskönyv, melyeknél szintén UV fény alatti vizsgálatra volt szükség. Külön kiemelendő, hogy a 755. számú kötetet 2013. óta nem adták ki kutatónak, most nyílt lehetőségem újból a megtekintésére (noha nem adták ki, restaurálására a hat év alatt nem került sor, állapota pedig továbbra is aggasztó).
* Ambasciatori Germania b. 1. doboz vélelmezhetően magyar vonatkozású levelezését befotóztam.
* Befotóztam Borso da Correggio lovag Ercole d’Este herceggel és Estei Hippolittal folytatott levelezését (ASE, Cancelleria, Carteggi con principi esteri, busta 1146 A, fascicolo 6., Borso da Correggio).
* A levéltárosokkal egyeztettem az Alfonso Morselli által idézett bizonytalan hivatkozást, melynek megfelelője immár szinte biztos, hogy azonos a jelenleg a Casa e Stato fondban őrzött b. 386. iratcsomó tartalmával.

A tervezetten felül elvégzett munka:

* Az interneten nem szereplő római levélanyag katalógusának részleges áttekintése, magyar vonatkozású anyagok keresése érdekében. Ennek eredményeképp három dobozt kértem ki, melynek mindegyikében számunkra igen értékes levelezések kerültek elő:
* Carteggio Roma b. 37.: Aragóniai János és nővére, Eleonora d’Aragona 1476. és 1485. közötti levelezése, melyek közt Budán kelt irat is szerepel.
* Ambasciatori Roma b. 8.: Paolo Antonio Trotti (1487), Francesco Palude (1487), Vincenzo Pistacchio (1489-1490) jelentései, utóbbi kettő a magyar királyi pár megbízásában járt el.
* Ambasciatori Roma b. 10.: Giovanni Luca Pozzi detto il Pontremoli (1491), Feltrino Manfredi (1491-1493), Nicolo de Vilossa (1493), Perotto de Vesach (1493), Vincenzo Pistacchio (1493-1494), Lodovico Carissimi (1495-1498), Donato Aretino (1496-1499). Kiemelendő közülük Beatrix királyné familiárisaként Perotto Vesach, Hippolit érsek embereként Vincenzo Pistacchio, valamint Donato Aretino. Utóbbi a Bakóc Tamás és Hippolit közti csere lebonyolításának feladatával teljesített szolgálatot és meglepően nagyszámú levélanyag maradt utána (402 felvételt készítettem csak erről a csomóról).

A tervezettől több ponton eltérni kényszerültem:

* idő hiányában a nyolc nápolyi dobozból csupán kettő (1. és 7.) áttekintésére volt lehetőségem, melyből a leginkább témánkat érintő levelezéseket igyekeztem befotózni (*Busta 1*.: Facino Ugolotto, Santo da Ferrara, Nicolò de Contrari, Manfredo Maldente, Mengo dall’Armi, Perotto de Vesach, Cristoforo Rangoni, Stefano della Montanara, Brandalise Trotti, Niccolò Sadoleto [csak egy részét sikerült]. *Busta 7*.: Niccolò Sadoleto, Vincenzo Pistacchio, Alberto della Sala, Donato Aretino, Lodovico Domizio da Fabriano, Francesco Pianoso, Valerio Pellicani [ebből csak két év anyagát sikerült]).
* A Carteggio ambasciatori – Mantova, busta 1. dobozt nem kaptam meg a dokumentumok rossz állapota miatt.
* Nem kaptam meg az Aragóniai Jánosra vonatkozóan kikért ASE, Cancelleria, Carteggi con principi esteri, b. 1247 és b. 1317/37. számú iratokat sem, illetve idő hiányában pótlólag sem sikerült ezeket kikérnem.
* Az ASE, Cancelleria, Documenti di Stati e città fondból kikért négy csomóból csupán kettőt hoztak ki (85. és 102.). A 85. számú csomóban megtaláltam az otrantói csatával összefüggő iratokat: egy kínvallatási jegyzőkönyvet, a bari herceg kilenc oldalas beszámolóját és a fegyveresek listáját. Ugyancsak megtaláltam Simonetto Belprato és Niccolò Sadoleto követutasítását, azonban nem találtam Francesco Fontana és Santo da Napoli számára kiadott utasításokat. A 102. számú dobozban egyáltalán nem találtam meg az internetes katalógus alapján itt őrzött, keltezetlen magyar vonatkozású iratot (Tassa per le chiese di Varadino e Cinquechiese in Ungheria).

Egyéb:

* A Biblioteca Estense Universitaria a karantén során szintén új rendszert vezetett be. Internetes regisztrációhoz kötött időpontfoglalás szükséges mind a helyben használt, mind a kölcsönözni kívánt dokumentumok esetében. Október 28-án sikerült hozzáférnem két, itthon nem elérhető kötethez – egy forráskiadványhoz és egy tanulmánykötethez –, melyeket sikerült teljesen befotóznom. (Carteggio degli oratori mantovani alla corte sforzesca (1450–1500). Vol. XV. 1495–1498. A cura di Antonella Grati, Arturo Pacini. Roma 2003.; Istituzioni, scritture, contabilità. Il caso molisano nell'Italia tardomedievale. A cura di Isabella Lazzarini, Armando Miranda, Francesco Senatore. Roma, 2017.)
* Október 29-én részt vettem Patrizia Cremonini búcsúztató ünnepségén, melynek során volt alkalmam jobban összebarátkozni Miles Nerini igazgatóhelyettessel, akivel már emaileztünk Sebastiano da Lugo kutatásával kapcsolatosan, illetve a májusi közös konferencia több előadójával is alkalom nyílt személyesen megismerkedni, a kapcsolatokat elmélyíteni.

Összességében a mantovai levéltárban 780 db, a modenai levéltárban 5086 db, az Este könyvtárban 849 db felvételt készítettem a kutatóút során. Annak ellenére, hogy nem minden kikért anyaghoz fértem hozzá, sikeresnek ítélem az egyhetes intenzív levéltári munkát, melynek feldolgozása már itthoni feladat.

Kuffart Hajnalka